|  |
| --- |
| **AIZDEVUMA FINANSĒJUMA LĪGUMS** starp **LATVIJAS REPUBLIKU** kā aizdevēju un **VIENOTĀ NOREGULĒJUMA VALDI** kā aizņēmēju |

**Šis līgums**(turpmāk tekstā – “**līgums**”) ir noslēgts starp:

* 1. **LATVIJAS REPUBLIKU**, ko pārstāv finanšu ministrs [...] (turpmāk tekstā saukta par“**aizdevēju**”), un
  2. **VIENOTO NOREGULĒJUMA VALDI**, ko pārstāv Elke Koniga [*Elke König*] (turpmāk tekstā saukta par “**aizņēmēju**”).

**Preambula**

**TĀ KĀ:**

* + - 1. Saistībā ar apspriedēm par Vienotā noregulējuma mehānisma (“**VNM**”) izveidi 2013. gada 18. decembrī Eurogrupa un *ECOFIN* ministri pieņēma paziņojumu par aizņēmēja finansēšanu (turpmāk tekstā – “**paziņojums**”), kas paredz, ka dalībvalstis, kuras piedalās VNM, ievieš sistēmu, ar kuru pagaidu finansējums būtu pieejams kā galējais līdzeklis un pilnīgā saskaņā ar valsts atbalsta noteikumiem, ar mērķi nodrošināt pietiekamu finansējumu gadījumos, kad banku nozare nepietiekami finansē Vienoto noregulējuma fondu (**VNF**), jo īpaši pārejas posmā, bet arī normālos apstākļos. Pārejas posmā pagaidu finansējumam jābūt pieejamam no valsts avotiem, kas nodrošināti no banku nodevām vai no ESM saskaņā ar pieņemtām procedūrām. Pārejas posma pasākumiem, tostarp aizdevuma iespējām starp valstu nodalījumiem, jābūt ieviestiem līdz brīdim, kad tiek izveidots VNF. Paziņojumā noteikts arī tas, ka pārejas posmā tiks izstrādāts vienots atbalsta mehānisms (turpmāk tekstā – “**vienotais atbalsta mehānisms**”). Jebkurā gadījumā visās iesaistītajās dalībvalstīs banku nozarei būs galīga atbildība par atmaksāšanu no nodevām, tostarp par *ex-post* iemaksām. Šie pasākumi tiks piemēroti saskaņā ar to noteikumiem, un tiem jābūt fiskāli neitrāliem vidējā termiņā, lai nodrošinātu nodokļu maksātāju aizsardzību. Minētie pasākumi nodrošinās arī vienādu režīmu visās dalībvalstīs, kuras ir iesaistītas Vienotajā uzraudzības mehānismā (**VUM**)/ Vienotajā noregulējuma mehānismā (**VNM**), tostarp dalībvalstīs, kuras pievienojas vēlāk, attiecībā uz tiesībām un pienākumiem un gan pārejas periodā, gan arī pēc tam, kad vienotais atbalsta mehānisms ir kļuvis pilnīgi piemērojams. Tajos būs ievēroti līdzvērtīgi konkurences apstākļi ar neiesaistītajām dalībvalstīm, pilnīgi izmantotas priekšrocības, ko sniedz sinerģija ar pastāvošajām sistēmām, un aizsargāts iekšējais tirgus.
      2. Eiropas Parlamenta un Padomes Regulā (ES) Nr. 806/2014 (2014. gada 15. jūlijs), ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu, un groza Regulu (ES) Nr. 1093/2010, (**VNMR**) noteikts aizņēmējs un **VNF**.
      3. VNMR 107. apsvērumā noteikts, ka, lai nodrošinātu VNM ticamību, ir ļoti svarīgi, lai VNF finansējums būtu efektīvs un pietiekams. Aizņēmēja spēja slēgt līgumus par alternatīviem finanšu līdzekļiem VNF vajadzībām jāsekmē tādā veidā, lai optimizētu finansējuma izmaksas un aizsargātu VNF kredītspēju. Tūlīt pēc VNMR stāšanās spēkā aizņēmējam sadarbībā ar iesaistītajām dalībvalstīm jāveic nepieciešamie pasākumi, lai izstrādātu atbilstošas metodes un kārtību, kas ļaus uzlabot VNF aizņemšanās spēju, un tām jāstājas spēkā līdz dienai, kad sāk piemērot VNMR.
      4. Saskaņā ar VNMR 67. panta 4. punktu iemaksas, kas minētas VNMR 70. un 71. pantā, valstu noregulējuma iestādes piesaista no VNMR 2. pantā minētajām iestādēm un pārskaita tās VNF saskaņā ar 2014. gada 14. maijā noslēgto starpvaldību nolīgumu par iemaksu pārskaitīšanu VNF un to kopīgošanu (turpmāk tekstā – “**SVN**”).
      5. VNMR 73. pantā noteikts, ka aizņēmējs VNF vajadzībām var slēgt līgumus par aizņēmumiem vai cita veida atbalstu no tām iestādēm, finanšu iestādēm vai citām trešajām personām, kas piedāvā labākus finanšu nosacījumus vispiemērotākajā laikā tā, lai optimizētu finansējuma izmaksas un saglabātu savu reputāciju gadījumā, ja summas, kas piesaistītas saskaņā ar VNMR 70. un 71. pantu, nav nekavējoties pieejamas vai nesedz izdevumus, kas radušies, izmantojot VNF noregulējuma darbību īstenošanai.
      6. VNMR 74. pantā noteikts, ka aizņēmējs VNF vajadzībām slēdz līgumus par finansējuma nodrošināšanu, tostarp, ja iespējams, par publiska finansējuma nodrošināšanu, attiecībā uz to papildu finansēšanas līdzekļu tūlītēju pieejamību, kas jāizmanto saskaņā ar VNMR, ja summas, kas piesaistītas vai pieejamas no VNMR 70. pantā noteiktajām *ex-ante* iemaksām Vienotajā noregulējuma fondā (VNF) vai no VNMR 71. pantā noteiktajām *ex-post* iemaksām VNF, nav pietiekamas, lai izpildītu aizņēmēja pienākumus.
      7. SVN 5. panta 1. punkta e) apakšpunktā noteikts, ka gadījumā, ja 5. panta 1. punkta a)–c) apakšpunktā minētie finanšu līdzekļi nav pietiekami, lai segtu konkrētas noregulējuma darbības izmaksas, un kamēr SVN 5. panta d) apakšpunktā minētās ārkārtas *ex-post* iemaksas nav uzreiz pieejamas, tostarp ar attiecīgo iestāžu stabilitāti saistītu iemeslu dēļ, aizņēmējs var izmantot savas tiesības slēgt līgumu par VNF aizņēmumiem vai cita veida atbalstu saskaņā ar VNMR 73. un 74. pantu vai veikt pagaidu pārskaitījumu starp nodalījumiem saskaņā ar SVN 7. pantu.
      8. SVN 13. apsvērumā atzīts, ka iespējamas situācijas, kad līdzekļi, kas pieejami VNF, nav pietiekami konkrētai noregulējuma darbībai un kad nav uzreiz pieejamas *ex-post* iemaksas, kas jāpiesaista, lai segtu nepieciešamās papildu summas.
      9. Pēc apspriedēm starp dalībvalstīm un aizņēmēju iepriekš A) apsvērumā minēto paziņojumu īsteno, darot pieejamus aizdevuma finansējuma mehānismus, ko ievieš divpusēji starp katru iesaistīto dalībvalsti un aizņēmēju. Šajā saistībā dalībvalstis un aizņēmējs ir apsprieduši darbības nosacījumus attiecībā uz valstu kredītlīnijām (turpmāk tekstā – “**darbības nosacījumi**”), ko katra iesaistītā dalībvalsts sniedz aizņēmējam, un vienojušies par tiem, un šis līgums ir sagatavots, pamatojoties uz šiem darbības nosacījumiem. Dalībvalstis un aizņēmējs ir savstarpēji apsprieduši līgumsaistību dokumentus par šādiem aizdevuma finansējuma mehānismiem, un pēc būtības (izņemot attiecībā uz fiksēto atsevišķo summu un noteikumiem par valsts apstiprinājumu, pa daļām veicamiem maksājumiem un saistību maksu, kas noteikta turpmāk J) apsvērumā) visu iesaistīto dalībvalsts gadījumā tie ir identiski, lai aizsargātu VNF vienoto garu. Ar aizdevuma finansējuma līgumiem, kas šajā saistībā noslēgti starp katru iesaistīto dalībvalsti un aizņēmēju, tiek īstenoti paziņojuma nosacījumi un darbības nosacījumi, un tie atbilst paziņojumā un darbības nosacījumos noteiktajiem principiem. Ja tas nepieciešams attiecīgajā gadījumā, aizdevējs var darīt pieejamu šajā līgumā paredzēto finansējumu ar sava noregulējuma fonda vai citas šajā līgumā noteiktas vienības starpniecību.
      10. VNM kā banku savienības otrā pīlāra uzticamībai ir būtiski, ka aizņēmējam ir pieejams ar stingru apņemšanos apliecināts pagaidu finansēšanas mehānisms. Tas nodrošinās noregulējuma pasākumu efektivitāti un aizsargās finanšu stabilitāti dalībvalstīs. Šajā mehānismā aizdevējam maksājumi jāveic tādā apmērā un termiņā, kādu aizņēmējs ir norādījis izmaksas pieprasījumā. Atbildot uz bažām par šā līguma ietekmi uz valsts naudas pārvaldību un reaģējot uz dažu dalībvalstu pieprasījumu, dalībvalstīm nav pienākums izmaksāt aizdevumu pilnā apmērā, un tās var izvēlēties veikt maksājumus pa daļām, pirmajā izmaksā izmaksājot ievērojamu fiksētās atsevišķās summas daļu (t. i., vismaz 50 %) un pēc tam atlikušo summu izmaksājot ne vairāk kā trīs sekojošos maksājumos, ja vien nepastāv šajā līgumā noteiktie ārkārtas apstākļi. Uzskata, ka šādi apstākļi pastāv, ja noregulējuma shēmā paredzētie noregulējuma instrumenti ir jāpiemēro, lai novērstu noregulējamās iestādes tūlītēju saistību neizpildi un tādējādi arī plašāku ietekmi. Lai pienācīgi ņemtu vērā finansēšanas prasības, ko aizdevējs izvirza kā nosacījumu aizdevumu pieejamībai saskaņā ar šo līgumu, aizņēmējs apņemas izveidot agrīnās brīdināšanas procedūru. Turklāt, izmantojot izmaksas iepriekšēju paziņojumu, valsts apstiprinājuma pieprasīšanas procedūra, ja tas nepieciešams valsts līmenī, tiek nodalīta no izmaksāšanas procesa, lai dotu aizdevējam papildu sagatavošanās laiku, kad tas ir iespējams. Izmaksas iepriekšējā paziņojumā ir norādīta kopējā summa, ko paredzēts saņemt saskaņā ar šo līgumu konkrētajai noregulējuma shēmai. Kad tas nepieciešams valsts līmenī pastāvošu iemeslu dēļ, dalībvalstis ir varējušas izvēlēties procedūru, ņemot vērā nepieciešamību pēc valsts apstiprinājuma un pa daļām veicamiem maksājumiem. Ja attiecīgajā aizdevuma finansējuma līgumā paredzēta iespēja izmantot pa daļām veicamus maksājumus un valsts apstiprinājumu, saistību maksa nav jāmaksā.
      11. Aizdevējs un aizņēmējs ir vienojušies noslēgt šo līgumu ar mērķi nodrošināt pagaidu finansējumu aizņēmējam (kā paredzēts paziņojumā (kas minēts A) apsvērumā) pārejas periodā attiecībā uz aizdevēja nodalījumu. Iesaistītās dalībvalstis piešķir pagaidu finansējumu aizņēmējam ar vispārējo mērķi segt finansējuma pagaidu deficītu attiecībā uz noregulējuma shēmu konkrētajā iesaistītajā dalībvalstī pēc aizņēmējam pieejamā finansējuma izmantošanas saskaņā ar tā iekšējām procedūrām atbilstīgi tam, kā noteikts VNMR un SVN noteikumos, šādu pagaidu deficītu galīgi sedzot (un neierobežojot īpašus šā līguma noteikumus), iesaistītajām dalībvalstīm piesaistot un pārskaitot aizņēmējam ārkārtas *ex-post* iemaksas, kas iekasētas no iestādēm attiecīgās iesaistītās dalībvalsts teritorijā saskaņā ar VNMR un SVN.
      12. Maksimālā finansējuma kopsumma, kas iesaistītajām dalībvalstīm jādara pieejama aizņēmējam, atbilstīgi 3. sarakstam (“Atslēga un fiksēta atsevišķā summa”) ir 55 miljardi *euro* (turpmāk tekstā – “**fiksētā maksimālā summa**”). Lai noteiktu katras iesaistītās dalībvalsts daļu, tika nolemts šim līgumam izmantot aizdevēja nodalījuma relatīvo izmēru, pamatojoties uz Eiropas Komisijas 2014. gada 27. novembra novērtējumu (“2.b iespēja”), atbilstīgi kam tiek noteikta sadalījuma atslēga starp iesaistītajām dalībvalstīm (turpmāk tekstā – “**atslēga**”) fiksētās atsevišķās summas noteikšanai (kas norādītas 2. sarakstā).
      13. Ja aizdevējs ir eirozonas dalībvalsts un nespēj izpildīt aizdevuma pieprasījumu atbilstīgi šim līgumam, tas var pieprasīt stabilitātes atbalstu no ESM finanšu palīdzības instrumentiem, kas, ņemot vērā arī atbilstības kritērijus, ir pieejami ESM dalībniekiem saskaņā ar ESM līgumu, lai spētu izpildīt tā pienākumu nodrošināt pagaidu finansējumu saskaņā ar šo līgumu. Ja aizdevējs, kas atrodas šādā situācijā, ir eirozonā neietilpstoša dalībvalsts, tam būs pieejams Eiropas Savienības vidēja termiņa maksājumu bilances (**BoP**) palīdzības mehānisms, ja vien ir izpildīti spēkā esošie atbilstības kritēriji. Paredzams, ka saņēmējas dalībvalsts būtiskāko ievainojamību pienācīgi atspoguļos ekonomikas politikas nosacījumi, kas **BoP** mehānismā pievienoti makroekonomikas korekciju programmām.
      14. Saskaņā ar VNMR 99. panta 6. punktu tas, vai VNMR regula tiks pilnīgi piemērota no 2016. gada 1. janvāra, ir atkarīgs no SVN stāšanās spēkā, t. i., no SVN 11. pantā noteiktā ratifikācijas sliekšņa, kas ir jāsasniedz līdz 2015. gada novembra beigām.
      15. Lai arī aizdevuma finansējuma līgumi tiek noslēgti ar katru iesaistīto dalībvalsti kā aizdevēju, pamatojoties uz kopīgi noteiktu aizdevuma finansējuma formu, šā līguma noslēgšana un stāšanās spēkā nav atkarīga no aizdevuma finansējuma līguma ar kādu citu iesaistīto dalībvalsti noslēgšanas un stāšanās spēkā.

**ŅEMOT VĒRĀ IEPRIEKŠ MINĒTO, PUSES IR VIENOJUŠĀS PAR TURPMĀKO.**

1. Definīcijas un skaidrojums
   1. Definīcijas
      1. Terminiem, kas definēti VNMR un SVN, šajā līgumā ir tāda pati nozīme, ja vien nav noteikts citādi.
      2. Šajā līgumā:
2. “**pilnvarojums**” ir pilnvarojums, piekrišana, apstiprinājums, rezolūcija, licence, atbrīvojums, iesniegts dokuments, notariāls apstiprinājums vai reģistrācija;
3. “**pieejamības periods**” ir laika posms no šā līguma spēkā stāšanās dienas (to ieskaitot) līdz agrākajai no šādām dienām – i) pārejas perioda pēdējā diena (to ieskaitot) vai ii) vienotā atbalsta mehānisma diena (to neieskaitot);

“**pieejamā summa**” attiecībā uz jebkuru brīdi, kad tiek sniegts izmaksas iepriekšējs paziņojums vai tiek ierosināta izmaksa (atbilstīgi attiecīgajam gadījumam), ir fiksētā atsevišķā summa, no kuras atskaitīta:

* 1. pieejamā finansēšanas spēja;
  2. neatmaksātā aizdevumu summa ierosinātajā izmaksas dienā, izņemot aizdevumus, kuru atmaksāšana vai pirmstermiņa maksāšana jāveic ierosinātajā izmaksas dienā vai pirms tās, un
  3. tādu aizdevumu summa, kas var būt izsniegti turpmāk atbilstoši kādam jau izdotam izmaksas iepriekšējam paziņojumam;

1. “**pieejamā finansēšanas spēja**” attiecībā uz aizdevēja nodalījumu ir turpmāk norādītie finanšu līdzekļi, kas nodrošināti saskaņā ar SVN 5. panta 1. punktu (izņemot SVN 5. panta 1. punkta d) apakšpunktu) tādā apmērā, kādu aizņēmējs noteicis noregulējuma shēmu apstiprinošajā lēmumā (atskaita visus finanšu līdzekļus, kas ir piešķirti iepriekšējām noregulējuma shēmām, taču vēl nav izmantoti):
   1. pieejamie finanšu līdzekļi (t. i., finanšu līdzekļi, kas ir pilnīgi pieejami maksājuma veikšanai šādā brīdī), ko veido *ex-ante* iemaksas aizdevēja nodalījumā dienā, kad pieņemts lēmums par noregulējuma shēmas apstiprināšanu, saskaņā ar SVN 5. panta 1. punkta a) apakšpunktu un atbilstīgi tam;
   2. kopīgoti finanšu līdzekļi, kas pieejami visos nodalījumos dienā, kad pieņemts lēmums par noregulējuma shēmas apstiprināšanu, saskaņā ar SVN 5. panta 1. punkta b) apakšpunktu un atbilstīgi tam;
   3. atlikušie finanšu līdzekļi attiecīgo līgumslēdzēju pušu nodalījumos) saskaņā ar SVN 5. panta 1. punkta c) apakšpunktu un atbilstīgi tam;
   4. ārējie aizņēmumi vai finanšu līdzekļi, kas iegūti no pagaidu pārskaitījumiem starp nodalījumiem atbilstīgi SVN 7. pantam, saskaņā ar SVN 5. panta 1. punkta e) apakšpunktu un atbilstīgi tam, ja aizņēmējs faktiski saņēmis šādas summas par aizdevēja nodalījumu;
2. “**BAND**” ir Eiropas Parlamenta un Padomes Direktīva 2014/59/ES (2014. gada 15. maijs), ar ko izveido kredītiestāžu un ieguldījumu brokeru sabiedrību atveseļošanas un noregulējuma režīmu un groza Padomes Direktīvu 82/891/EEK un Eiropas Parlamenta un Padomes Direktīvas 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/ES, 2012/30/ES un 2013/36/ES, un Eiropas Parlamenta un Padomes Regulas (ES) Nr. 1093/2010 un (ES) Nr. 648/2012;
3. “**darba diena**” ir diena (izņemot sestdienu un svētdienu), kas ir *TARGET* diena, kad bankas Briselē un aizdevēja teritorijā ir atvērtas vispārējai darbībai, kā arī Luksemburgā, ja aizdevējs ir pieprasījis vai saņem stabilitātes atbalstu;
4. “**vienotā atbalsta mehānisma diena**” ir diena, kad vienotais atbalsta mehānisms stājas spēkā un ir pilnīgi piemērojams;
5. “**nodalījums**” ir iesaistītajai dalībvalstij atbilstošs VNF valsts nodalījums, kā tas noteikts VNMR 77. panta 2. punktā un SVN 4. pantā;
6. “**līgumslēdzējas puses**” ir SVN līgumslēdzējas puses;
7. “**ESM līgums**” ir Līgums par Eiropas Stabilitātes mehānisma (“**ESM**”) izveidi, kas datēts ar 2012. gada 2. februāri;
8. “**ārējie aizņēmumi**” ir finanšu līdzekļi, kurus aizņēmējs ieguvis no ārējiem aizņēmumiem (izņemot šo aizdevuma finansējuma mehānismu) saskaņā ar VNMR 73. un 74. pantu, kas pieejami konkrētajai noregulējuma shēmai;
9. “**aizdevuma finansējuma mehānisms**” ir aizdevuma finansējums, kas aizdevējam jāsniedz aizņēmējam attiecībā uz aizdevēja nodalījumu saskaņā ar šā līguma noteikumiem;

“**finanšu palīdzības instruments**” ir instruments, saskaņā ar kuru ESM dalībniekam vai eirozonā neietilpstošai dalībvalstij tiek sniegts stabilitātes atbalsts ar **BoP** mehānisma starpniecību;

“**fiksētā atsevišķā summa**” šā līguma spēkā stāšanās dienā ir 38 500 000 EUR, ievērojot jebkādas izmaiņas šajā summā, par kurām panākta vienošanās saskaņā ar šā līguma 24. klauzulu (“Pārskatīšanas klauzula”);

“**finansēšanas likme**” ir aizņēmuma faktiskās vai provizoriskās finansēšanas izmaksas (ko izsaka kā gada procentu likmi) aizdevējam izmaksas pieprasījuma datumā vai aizdevuma pagarinājuma pieprasījuma datumā (ierosināta pagarinājuma gadījumā), kuras rodas attiecībā uz ierosinātajai izmaksai vai ierosinātajam pagarinājumam līdzīgu summu un termiņu (divdesmit četri (24) vai divpadsmit (12) mēneši), šādas finansēšanas izmaksas nosakot aizdevējam:

* 1. ja vien nav jāpiemēro b) apakšpunkts, pamatojoties uz:
     1. pieejamajiem tirgus kotējumiem attiecībā aizdevēja valsts parāda vērtspapīru emisiju vai aizņēmumiem tirgū uz attiecīgiem finansēšanas periodiem izmaksas pieprasījuma datumā vai aizdevuma pagarinājuma datumā (ierosināta pagarinājuma gadījumā);
     2. pieejamo procentu likmju vidējo vērtību, ja tirgus kotējumi nav pieejami aizdevējam attiecīgajam finansēšanas periodam izmaksas pieprasījuma datumā vai aizdevuma pagarinājuma pieprasījuma datumā (ierosināta pagarinājuma gadījumā), taču tirgus kotējumi attiecīgajiem finansēšanas periodiem aizdevējam ir pieejami par iepriekšējiem 6 mēnešiem (ar to saprotot, ka gadījumā, ja vienā dienā ir pieejami vairāki atšķirīgi tirgus kotējumi, vispirms jāaprēķina vidējā procentu likme attiecībā uz šo dienu, un tā jāņem vērā vispārējās vidējās procentu likmes aprēķināšanā ar tirgus kotējumiem, kas pieejami citās dienās);
     3. finansēšanas izmaksām, par kurām panākta vienošanās starp aizdevēju un aizņēmēju, pamatojoties uz aizdevēja sniegtajiem pierādījumiem par finansēšanas izmaksām attiecīgajiem finansēšanas periodiem (kopā ar šīs finansēšanas izmaksas apliecinošiem aprēķiniem), ja tirgus kotējumi ir pieejami iepriekš i) daļā vai ii) daļā minētajos apstākļos, taču aizņēmējs uzskata, ka tā faktiskās finansēšanas izmaksas atšķiras no tiem, vai
     4. tādiem citiem pārliecinošiem pierādījumiem par aizdevēja finansēšanas izmaksām attiecīgajiem finansēšanas periodiem, ko aizdevējs var sniegt aizņēmējam kopā ar šīs finansēšanas izmaksas apliecinošiem aprēķiniem pirms izmaksas, ja nav pieejami i) vai ii) daļā paredzētie tirgus kotējumi, vai
  2. faktisko procentu likmi, kas piemērojama attiecībā uz finansiālās palīdzības instrumentu aizdevējam atbilstīgi tam, kā noteikts stabilitātes atbalsta īstenošanas nolīgumos, ja attiecībā uz aizdevēju tiek piemērots stabilitātes atbalsts;

“**aizdevums**” ir aizdevums, kas piešķirts vai ko plānots piešķirt saskaņā ar šo līgumu, vai šā aizdevuma pamatsumma, kas vēl nav atmaksāta;

1. “**aizdevuma atmaksāšanas termiņš**” ir diena 24 mēnešus pēc izmaksas dienas atbilstoši 6.2. klauzulas (“Aizdevuma pagarinājumi”) noteikumiem;
2. “**aizdevēja nodalījums**” ir ar aizdevēju saistītais nodalījums;
3. “**tirgus kotējums**” ir saliktais *Bloomberg* obligāciju tirgotāja (*CBBT*) piedāvātās cenas un ienesīguma pie dzēšanas rādītājs, kas noteikts plkst. 17.30 (*CET*) izmaksas pieprasījuma datumā vai aizdevuma pagarinājuma pieprasījuma datumā (ierosināta pagarinājuma gadījumā);
4. “**dalībvalsts**” ir Eiropas Savienības dalībvalsts;
5. “**mēnesis**” ir laika posms, kas sākas vienā kalendārā mēneša dienā un beidzas skaitliski tajā pašā dienā nākamajā mēnesī, izņemot:
   1. (ņemot vērā (c) apakšpunktu turpmāk) gadījumā, ja skaitliski atbilstošā diena nav darba diena, šis laika posms beidzas nākamajā darba dienā tajā kalendārajā mēnesī, kad šim laika posmam jābeidzas, ja tāda ir, bet, ja tādas nav, tad nākamajā darba dienā pēc šīs dienas;
   2. ja kalendārajā mēnesī, kurā šim laika posmam jābeidzas, nav skaitliski atbilstošas dienas, tad šis laika posms beidzas šā kalendārā mēneša pēdējā darba dienā;
   3. ja laika posms sākas kalendārā mēneša pēdējā darba dienā, tad šis laika posms beidzas tā kalendārā mēneša pēdējā darba dienā, kurā šim laika posmam jābeidzas;

šie noteikumi attiecas vienīgi uz jebkura laika posma pēdējo mēnesi;

“**valsts noregulējuma iestādes**” – termins tiek lietots nozīmē, kāda tam piešķirta VNMR;

“**iesaistītās dalībvalstis**” – termins tiek lietots nozīmē, kāda tam piešķirta VNMR;

“**puse**” ir šā līguma puse;

1. “**noregulējuma shēma**” ir “noregulējuma shēma” tajā nozīmē, kāda noteikta VNMR;
2. “**stabilitātes atbalsts**” ir stabilitātes atbalsts, ko ESM sniedz ESM dalībniekam saskaņā ar ESM līgumu, savukārt tādām iesaistītajām dalībvalstīm, kas nav eirozonas dalībvalstis, tas nozīmē atbalstu no Eiropas Savienības **BoP** mehānisma, ja vien ir izpildīti spēkā esošie atbilstības kritēriji;
3. “***TARGET2***” ir Eiropas automatizētā reāllaika bruto norēķinu sistēma, kura izmanto vienu kopēju platformu un kura sāka darboties 2007. gada 19. novembrī;
4. “***TARGET*diena**” ir jebkura diena, kurā *TARGET2* sistēma ir pieejama maksājumu veikšanai *euro* valūtā;
5. “**kopējā nepieciešamā noregulējuma summa**” ir kopējā finansējuma summa, kas nepieciešama aizņēmējam saistībā ar noregulējuma shēmu un ko aizņēmējs noteicis saskaņā ar VNMR un tā iekšējām procedūrām noregulējuma shēmas pieņemšanas laikā;
6. “**pārejas periods**” ir laika posms no šā līguma spēkā stāšanās dienas līdz dienai, kad apritējuši astoņi gadi pēc VNMR 77. panta piemērošanas dienas;
7. “**izmaksa**” ir aizdevuma finansējuma mehānisma izmantošana;
8. “**izmaksas diena**” ir diena, kad jāizmaksā attiecīgais aizdevums;
9. “**izmaksas limits**” ir summa, kas atbilst mazākajai no šādām summām:
   1. pieejamā summa un
   2. summa, kas vienāda ar kopējo nepieciešamo noregulējuma summu, no kuras atskaitīta pieejamā finansēšanas spēja, kas noteikta konkrētajai noregulējuma shēmai, attiecībā uz kuru veicama izmaksa, kas samazināta par visu attiecībā uz konkrēto noregulējuma shēmu neatmaksāto aizdevumu summu;

“**iepriekšējs paziņojums par izmaksas nepieciešamību**” ir paziņojums, kas sagatavots atbilstīgi 3. sarakstā (“Iepriekšējs paziņojums par izmaksu nepieciešamību”) norādītajai formai un ar ko aizņēmējs paziņo aizdevējam par nepieciešamību saņemt finanšu līdzekļus no aizdevuma finansējuma mehānisma, pamatojoties uz vienu vai vairākiem izmaksas pieprasījumiem, par kopsummu, kas šāda paziņojuma sniegšanas laikā nepārsniedz izmaksas limitu (neierobežojot šā līguma noteikumus), pēc noregulējuma shēmas stāšanās spēkā;

1. “**izmaksas pieprasījums**” ir paziņojums, kas sagatavots atbilstīgi 1. sarakstā (“Izmaksas pieprasījums”) noteiktajai formai;

“**izmaksas pieprasījuma datums**” ir datums, kad sagatavots izmaksas pieprasījums.

* 1. Skaidrojums
     1. Ja vien nav noteikts citādi, ikviena norāde šajā līgumā uz:
        1. “**aizdevēju**”, jebkādu “**aizņēmēju**” vai jebkādu “**pusi**” jāinterpretē tā, lai ietvertu to īpašumtiesību pārņēmējus, pilnvarotos tiesību pārņēmējus un pilnvarotos tiesību pēctečus, uz kuriem attiecas šajā līgumā noteiktās tiesības un/vai saistības vai kuri tās pārņem;
        2. “**aktīviem**” ietver pašreizējos un turpmākos īpašumus, ieņēmumus un tiesības visos to veidos;
        3. norāde uz jebkādu nolīgumu vai instrumentu ietver šā nolīguma vai instrumenta grozīto, atjaunoto, papildināto, paplašināto, aizstāto vai pārformulēto redakciju;
        4. “**parādsaistībām**” ietver jebkuras naudas maksāšanas vai atmaksāšanas saistības (kas jāpilda kā principālam vai kā galvotājam), tostarp spēkā esošās vai turpmākās, faktiskās vai iespējamās saistības;
        5. “**personu**” ietver jebkuru fizisku personu, uzņēmumu, sabiedrību, korporāciju, valdību, valsti vai valsts pārstāvniecību, vai jebkuru savienību, trastu, kopuzņēmumu, konsorciju, partnerību vai citu vienību (ar atsevišķas juridiskās personas statusu vai bez tā);
        6. “**regulējumu**” ietver jebkuru valsts, starpvalstu vai pārvalstiskas institūcijas, iestādes, struktūrvienības vai pašpārvaldes un citu iestāžu vai organizāciju pieņemtu regulu, noteikumus, oficiālas direktīvas, prasības vai norādījumus (ar likuma spēku vai bez tā);
        7. norāde uz tiesību normu ietver šīs tiesību normas grozīto vai atkārtoti ieviesto redakciju un
        8. diennakts stunda tiek noteikta pēc Briseles laika.
     2. Punktu, klauzulu un sarakstu nosaukumi sniegti vienīgi uztveramības atvieglošanas nolūkā.
  2. Valūtas apzīmējumi un definīcijas

Ar “**€**”, “**EUR**” un “***euro***” apzīmē to dalībvalstu vienoto valūtu, kuru izņēmuma statusu Padome atcēlusi atbilstīgi Līguma par Eiropas Savienības darbību 140. pantam.

1. AIZDEVUMA FINANSĒJUMA MEHĀNISMS

Saskaņā ar šā līguma noteikumiem aizdevējs nodrošina aizņēmējam nenodrošinātu aizdevuma finansējumu *euro* valūtā, kura kopējais apmērs nepārsniedz 38 500 000 EUR, kas ir fiksētā atsevišķā summa.

1. Mērķis

Summas, ko aizņēmējs aizņēmies šajā aizdevuma finansējuma mehānismā, drīkst izmantot vienīgi noregulējuma shēmu finansēšanas prasību segšanai saskaņā ar VNMR un SVN attiecībā uz iestādēm aizdevēja nodalījumā, kuras pilnvarotas tās dalībvalsts teritorijā, kur tiek īstenota noregulējuma darbība.

1. Izmaksas nosacījumi
   1. Aizņēmējs nosūta aizdevējam iepriekšēju paziņojumu par izmaksas nepieciešamību laikā, kad stājas spēkā noregulējuma shēma, un sniedz tajā pierādījumus, kas apstiprina norādīto summu aprēķinus.
   2. Aizņēmējs ir tiesīgs sniegt izmaksas pieprasījumu par summu, kas nepārsniedz izmaksas limitu.
   3. Aizņēmējs var sniegt vairākus izmaksas pieprasījumus attiecībā uz vienu konkrētu noregulējuma shēmu.
   4. Gadījumā, ja aizdevējs ir pieprasījis vai saņem stabilitātes atbalstu, lai nodrošinātu finansējumu aizņēmējam, aizņēmējs nosūta iepriekšēja paziņojuma par izmaksas nepieciešamību un izmaksas pieprasījuma(-u) kopiju ESM vai arī Eiropas Komisijai, ja palīdzība tiek sniegta eirozonā neietilpstošai iesaistītajai dalībvalstij, kura saņem **BoP** palīdzību. Jebkura cita saistīta informācija, ar ko puses savstarpēji apmainās, pusei, kura nosūta šādu informāciju, vienlaikus jādara zināma arī ESM vai Eiropas Komisijai.
2. Izmaksa
   1. Izmaksas pieprasījuma iesniegšana
      1. Aizņēmējs var saņemt izmaksu no aizdevuma finansējuma mehānisma, iesniedzot aizdevējam pienācīgi aizpildītu izmaksas pieprasījumu.
      2. Pirms izmaksas pieprasījuma iesniegšanas aizņēmējam jādara viss iespējamais, lai iespējami savlaicīgi sniegtu aizdevējam agrīnu paziņojumu, ļaujot aizdevējam veikt drošības pasākumus attiecībā uz iespējamo aizdevuma finansējuma mehānisma izmaksas pieprasījumu.
      3. Aizņēmējs var iesniegt izmaksas pieprasījumu vienlaikus ar izmaksas iepriekšēju paziņojumu.
   2. Izmaksas pieprasījuma aizpildīšana
      1. Katrs izmaksas pieprasījums ir neatsaucams un tiks uzskatīts par pienācīgi aizpildītu vienīgi tad, ja:
         1. ierosinātā izmaksas diena ir darba diena pieejamības periodā, taču ne agrāk kā četras (4) darba dienas pēc izmaksas pieprasījuma saņemšanas;
         2. izmaksas valūta un summa atbilst 5.3. klauzulai (“Valūta un summa”);
         3. aizdevuma termiņš ir 24 mēneši;
         4. tajā norādīts izmaksas limits, ko noteicis aizņēmējs attiecībā uz ierosināto izmaksas dienu un sniegti pierādījumi attiecībā uz izmaksas limita aprēķināšanā izmantotajiem elementiem un apstiprinājums (ar apstiprinošiem pierādījumiem), ka pieprasītā izmaksas summa atbilst finanšu līdzekļu summai, kura nepieciešama, lai (pilnīgi vai daļēji) izpildītu aizņēmēja finansēšanas vajadzības.
      2. Katrā izmaksas pieprasījumā var pieprasīt tikai vienu aizdevumu.
   3. Valūta un summa
      1. Izmaksas pieprasījumā izmantojamā valūta ir *euro*. Pēc aizņēmēja pieprasījuma maksājumus var veikt aizdevēja valūtā, piemērojot tirgus konversijas likmes.
      2. Ierosinātā aizdevuma summa nedrīkst pārsniegt izmaksas limitu.
   4. Aizdevuma izsniegšana
      1. Ja ir izpildīti šā līguma nosacījumi, aizdevējs izsniedz aizņēmējam pieprasīto aizdevumu naudā ne vēlāk kā izmaksas dienā ar nosacījumu, ka ir ievērots 12.4. klauzulas otrais teikums.
      2. Ja aizdevējs nespēj izsniegt aizņēmējam aizdevumu ierosinātajā izmaksas dienā, aizdevējam tas ir jāpaziņo aizņēmējam trīs (3) darba dienu laikā pēc izmaksas pieprasījuma datuma, norādot iemeslus.
3. Atmaksāšana
   1. Aizdevumu atmaksāšana
      1. Aizņēmējs atmaksā katru aizdevumu aizdevuma atmaksāšanas termiņā, bet tam ir arī tiesības pieprasīt aizdevuma termiņa pagarināšanu atbilstīgi 6.2. klauzulai (“Aizdevuma termiņa pagarinājumi”).
      2. Aizdevuma līdzekļus atmaksā, pārskaitot tos uz kontu, kuru aizdevējs ir paziņojis aizņēmējam.
   2. Aizdevuma termiņa pagarinājumi
      1. Līdz pieejamības perioda beigām aizņēmējs var jebkurā brīdī laika posmā, kas sākas sešdesmit (60) dienas un beidzas trīsdesmit (30) dienas pirms aizdevuma atmaksāšanas termiņa beigām, nosūtīt aizdevējam rakstveida pieprasījumu attiecībā uz aizdevumu (“**aizdevuma termiņa pagarināšanas pieprasījums**”),
         1. apstiprinot, ka aizdevuma atmaksāšanas termiņa beigās aizņēmējs visticamāk nebūs saņēmis pietiekamas *ex-post* iemaksas no iestādēm, kuras pilnvarotas aizdevēja teritorijā saskaņā ar VNMR 71. punktu, lai pilnīgi atmaksātu i) jebkādus neatmaksātus ārējos aizņēmumus, kas iegūti saskaņā ar VNMR 73. un 74. pantu (vai pārrobežu grupas gadījumā – to ārējo aizņēmumu daļu, kas attiecas uz aizdevēja nodalījumu), ii) jebkādas summas, kas nav atmaksātas saistībā ar finanšu līdzekļiem (ja tādi pastāv), kuri aizņēmējam piešķirti no pagaidu pārskaitījumiem starp nodalījumiem saskaņā ar SVN 7. pantu, ciktāl tie attiecas uz to pašu noregulējuma shēmu, kurā ir jāatmaksā attiecīgais aizdevums, un iii) aizdevumu, attiecībā uz kuru ir iesniegts aizdevuma termiņa pagarināšanas pieprasījums, un
         2. pieprasot pagarināt aizdevuma atmaksāšanas termiņu attiecībā uz visu aizdevumu vai tā daļu uz divpadsmit (12) mēnešiem (“**ierosinātais pagarinājums**”).
      2. Aizdevējs piekrīt šādam ierosinātam pagarinājumam, un aizdevuma atmaksāšanas termiņš attiecībā uz šo aizdevumu tiek pagarināts par divpadsmit (12) mēnešiem, sākot no aizdevuma atmaksāšanas termiņa dienas tieši pirms šāda pagarinājuma (“**aizdevuma termiņa pagarinājums**”).
      3. Pēc pirmā aizdevuma termiņa pagarinājuma aizņēmējam ir tiesības iesniegt citus aizdevuma termiņa pagarināšanas pieprasījumus atbilstīgi 6.2.1. punkta a) apakšpunktam, un aizdevējs var (taču aizdevējam nav pienākums) tam piekrist, tādā gadījumā papildu aizdevuma termiņa pagarinājums tiks piemērots saskaņā ar 6.2.2. klauzulu.
      4. Ja aizdevējam ir piešķirts stabilitātes atbalsts, aizdevuma termiņa pagarinājums nedrīkst pārsniegt stabilitātes atbalsta galīgo atmaksāšanas termiņu.
      5. Neviens aizdevuma termiņa pagarināšanas pieprasījums nav atsaucams pēc tā iesniegšanas.
4. Pirmstermiņa atmaksāšana
   1. Aizdevuma brīvprātīga atmaksāšana pirms termiņa

Aizņēmējs var atmaksāt visu aizdevumu vai tā daļu pirms atmaksāšanas termiņa beigām (ja atmaksā aizdevuma daļu, minimālā pirmstermiņa atmaksas summa ir 1 000 000 EUR), ja tas paziņo to aizdevējam vismaz četras (4) darba dienas iepriekš (vai īsākā laika posmā, ja aizdevējs tam piekritis).

* 1. Ierobežojumi
     1. Paziņojums par pirmstermiņa atmaksāšanu, ko aizņēmējs ir iesniedzis saskaņā ar 7. klauzulu, ir neatsaucams, un, ja vien šajā līgumā nav noteikts citādi, tajā jānorāda pirmstermiņa atmaksāšanas datums vai datumi un summa.
     2. Ikvienā pirmstermiņa atmaksā, kas tiek veikta saskaņā ar šo līgumu, iekļauj procentus, kas uzkrāti attiecībā uz pirms termiņa atmaksājamo summu. Aizņēmējs pēc pieprasījuma atmaksā izdevumus, kas saskaņā ar aizdevēja sniegtajiem pierādījumiem ir radušies saistībā ar pirmstermiņa atmaksāšanu.
     3. Ja šajā līgumā nav noteikts citādi, jebkuru aizdevuma finansējuma mehānisma daļu, kura tiek atmaksāta, tostarp pirms termiņa beigām, var aizņemties atkārtoti saskaņā ar šā līguma noteikumiem.
     4. Aizņēmējs visas saskaņā ar šo līgumu piešķirto aizdevumu pilnīgas vai daļējas atmaksas, tostarp pirmstermiņa atmaksas, veic tādā termiņā un veidā, kāds skaidri paredzēts šajā līgumā.

1. Procenti
   1. Procentu aprēķināšana
      1. Katra aizdevuma procentus attiecībā uz aizdevuma termiņu aizdevējs aprēķina, piemērojot finansēšanas likmi.
      2. Aizdevuma termiņa pagarinājuma gadījumā finansēšanas likmi nosaka aizdevuma termiņa pagarinājuma pieprasījuma datumā.
   2. Procentu maksājumi

Uzkrātos aizdevuma procentus maksā kopā ar aizdevuma atmaksu noteiktajā aizdevuma atmaksāšanas termiņā (neierobežojot tiesības uz aizdevuma termiņa pagarinājumu, šādā gadījumā procentu uzkrāšana turpinās par katru gadu atbilstīgi jaunai finansēšanas likmei un tie jāatmaksā kopā ar procentiem, kas tika uzkrāti līdz sākotnējā aizdevuma atmaksāšanas termiņa beigām, jaunajā aizdevuma atmaksāšanas termiņā).

* 1. Paziņojums par uzkrātajiem procentiem

Aizdevējs informē aizņēmēju par uzkrātajiem procentiem katra kalendārā gada beigās, deviņdesmit (90) dienu laikā pirms kalendārā gada beigām.

* 1. Paziņojums par finansēšanas likmi

Aizdevējs nekavējoties un ne vēlāk kā izmaksas dienā (vai aizdevuma termiņa pagarinājuma gadījumā četras (4) darba dienas pēc dienas, kad ir iesniegts aizdevuma termiņa pagarinājuma pieprasījums) paziņo aizņēmējam ar aizdevumu saistīto finansēšanas likmi.

1. Saistību maksa

Aizņēmējs pieejamības periodā maksā aizdevējam saistību maksu, kas attiecībā uz pieejamo summu aprēķināta euro valūtā ar 0,1 procenta gada likmi.

Katrā kalendārajā gadā uzkrāto saistību maksu aprēķina aizņēmējs, un tā maksājama 20 darba dienu laikā pēc katra attiecīgā kalendārā gada beigām.

1. Apliecinājumi

Katra puse sniedz otrai pusei šajā 10. klauzulā noteiktos apliecinājumus un garantijas šā līguma spēkā stāšanās dienā un izmaksas pieprasījuma datumā.

* 1. Saistoši pienākumi

Šajā līgumā noteiktie pienākumi ir juridiski saistoši, spēkā esoši un izpildāmi pienākumi.

* 1. Pretrunu ar citiem pienākumiem neesamība

Šā līguma stāšanās spēkā un tajā paredzētie darījumi nav un nebūs pretrunā nevienam normatīvajam aktam, kas piemērojams attiecībā uz to.

* 1. Tiesības un pilnvaras

Tam ir tiesības noslēgt, izpildīt un pieņemt līgumu, un tas ir veicis visas nepieciešamās darbības, lai nodrošinātu šā līguma un tajā paredzēto darījumu stāšanos spēkā, izpildi un pieņemšanu.

* 1. Spēkā esamība

Ir saņemti vai piemēroti un joprojām spēkā visi pilnvarojumi, kas nepieciešami vai vēlami, lai nodrošinātu šā līguma noslēgšanu un tajā noteikto tiesību izmantošanu un pienākumu izpildi.

1. Informēšanas pienākumi

Informēšanas pienākumi, kas noteikti 11. klauzulā, ir spēkā no šā līguma spēkā stāšanās dienas tik ilgi, kamēr nav atmaksāta pilna šajā līgumā noteiktā summa vai spēkā ir kādas saistības.

* 1. Finansēšanas vajadzības

Aizņēmējs deviņdesmit (90) dienu laikā pēc katra kalendārā gada beigām sniedz aizdevējam informāciju par i) pieejamo finansēšanas spēju un būtiskajiem aprēķinu elementiem un ii) par neatmaksātajām summām, kas izmaksātas no aizdevuma finansējuma mehānisma.

* 1. Nelabvēlīgi aizdevēja apstākļi

Aizdevējs informē aizņēmēju par visiem notikumiem vai apstākļiem, kas neļauj tam izpildīt šajā līgumā noteiktos pienākumus (vai apgrūtina to izpildi), cik drīz vien tas ir praktiski iespējams pēc tam, kad aizdevējs uzzinājis par šādiem notikumiem vai apstākļiem.

* 1. Informācijas sniegšana ESM un Eiropas Komisijai

Neierobežojot spēkā esošās tiesiskās prasības attiecībā uz informācijas apmaiņu saskaņā ar VNMR, attiecīgajos gadījumos, kad tas nepieciešams un kad aizdevējs ir pieprasījis vai saņem stabilitātes atbalstu, aizdevējs nodrošina, ka visos nolīgumos, kas tiek noslēgti šajā saistībā, ir iekļauts noteikums, kas ļauj aizņēmējam, aizdevējam un ESM vai Eiropas Komisijai apmainīties ar informāciju par šo līgumu, noregulējuma shēmu, attiecīgajām finanšu iestādēm, attiecībā uz kurām tiek veikti noregulējuma pasākumi, un par aizdevēja un aizņēmēja pozīciju.

* 1. Citi informēšanas pienākumi

Neierobežojot spēkā esošās tiesiskās prasības attiecībā uz informācijas sniegšanu saskaņā ar VNMR noteikumiem, aizņēmējs un aizdevējs pēc aizdevēja pieprasījuma apmainās ar informāciju, kad tas nepieciešams attiecīgajā gadījumā, par šo līgumu, noregulējuma shēmu un attiecīgajām finanšu iestādēm, attiecībā uz kurām tiek veikti noregulējuma pasākumi. Lai novērstu jebkādas šaubas, izmaksas pieprasījuma spēkā esamība nav atkarīga no nevienas citas informācijas apmaiņas, kas nav informācija, kura skaidri nepieciešama saistībā ar šā līguma 5.2.1. klauzulu.

1. Vispārējas saistības

Saistības, kas noteiktas 12. klauzulā, ir spēkā no šā līguma spēkā stāšanās dienas tik ilgi, kamēr nav atmaksāta kāda summa, kas atmaksājama saskaņā ar šo līgumu, vai kamēr ir spēkā ir kādas saistības.

* 1. Pilnvarojumi

Katra puse nekavējoties:

* + 1. iegūst un ievēro tādu pilnvarojumu, un dara visu nepieciešamo, lai uzturētu to pilnā spēkā, un
    2. sniedz otrai pusei tāda pilnvarojuma apliecinātus norakstus,

kas nepieciešami saskaņā ar tās valsts normatīvajiem aktiem, lai tā varētu veikt pienākumus, kuri tai noteikti šajā līgumā, un nodrošinātu šā līguma likumību, spēkā esamību, piemērojamību un izmantojamību pierādījumos šīs puses jurisdikcijā.

* 1. Tiesību aktu ievērošana

Katra puse pilnīgi ievēro visus tiesību aktus, kas uz to attiecas.

* 1. Iemaksu iekasēšana
     1. Aizņēmējs apņemas aprēķināt ārkārtas *ex-post* iemaksas noteiktajā laikā saskaņā ar VNMR 71. pantu un Eiropas Komisijas deleģētajiem aktiem, pamatojoties uz VNMR 71. panta 3. punktu, ja tādi pastāv.
     2. Aizdevējs apņemas pārskaitīt ārkārtas *ex-post* iemaksas noteiktajā laikā saskaņā ar SVN 3. pantu.
  2. Stabilitātes atbalsts

Ja dalībvalstij tiek piešķirts stabilitātes atbalsts, šai dalībvalstij jāņem vērā stabilitātes atbalsta raksturs un mērķis, kad tiek vērtēts, vai tā kādu šā finansējuma daļu var izmantot arī kā aizdevējs, lai izsniegtu aizdevumu aizņēmējam saskaņā ar šo līgumu. Stabilitātes atbalsta gadījumā un vienīgi tad, ja tas nepieciešams, aizņēmējs ievēro ierobežojumus attiecībā uz ESM finansējuma izmantošanu, kas noteikti šā stabilitātes atbalsta piešķiršanas dokumentācijā.

* 1. Agrīnās brīdināšanas procedūra

Aizņēmējs izveidos agrīnās brīdināšanas procedūru, lai iespējami savlaicīgi informētu aizdevēju atbilstīgi 4.1. un 5.1.2. klauzulai.

* 1. Aizdevēja finansēšanas prasības
     1. Kad aizņēmējs iesniedz izmaksas pieprasījumu un kad tas nepieciešams un iespējams noregulējuma shēmā, aizņēmējs pienācīgi ņem vērā aizdevēja finansēšanas prasības, kas ir spēkā tajā laikā.

1. Pušu maiņa

Ievērojot 19. klauzulā (“Nodrošinājums attiecībā uz aizdevēja tiesībām”) noteikto, neviena puse nedrīkst piešķirt vai nodot kādas no šajā līgumā piešķirtajām tiesībām vai noteiktajiem pienākumiem bez otras puses piekrišanas.

1. Maksāšanas mehānisms
   1. Maksājumi aizdevējam

Maksājumi jāveic uz to kontu un banku, kuru aizdevējs katrā gadījumā norādījis.

* 1. Maksājumi aizņēmējam

Katrā datumā, kad saskaņā ar šo līgumu aizdevējam jāmaksā kāda summa, aizdevējs dara pieejamu šādu summu aizņēmējam tādos finanšu līdzekļos un tādā kontā un bankā, ko aizņēmējs katrā gadījumā norādījis.

* 1. Savstarpējas dzēšanas neizmantošana

Visus maksājumus, kas jāveic saskaņā ar šo līgumu, aprēķina un veic, neizmantojot savstarpēju dzēšanu vai pretprasību (un neveicot ar tiem saistītus atskaitījumus).

* 1. Darba dienas

Ja šajā līgumā noteiktā maksājuma veikšanas diena nav darba diena, maksājumu veic nākamajā darba dienā tajā pašā kalendārajā mēnesī (ja tāda ir) vai (ja tādas nav) iepriekšējā darba dienā.

* 1. Konta valūta

Euro ir konta valūta un norēķinu valūta, kurā aizņēmējam jāveic attiecīgo summu maksājumi saskaņā ar šo līgumu, izņemot gadījumus, kad atbilstīgi 5.3.1. klauzulai summas ir izmaksātas aizdevēja vietējā valūtā (kas nav euro), jo šādā gadījumā visi ar šādām summām saistītie maksājumi jāveic šajā vietējā valūtā.

1. Paziņojumi
   1. Rakstveida paziņojumi

Visus paziņojumus, ko sniedz, pamatojoties uz šo līgumu vai saistībā ar to, sagatavo rakstiski un, ja vien nav noteikts citādi, sniedz faksa vai vēstules veidā.

* 1. Adreses

Paziņojumiem un dokumentiem, kas sniedzami vai nosūtāmi saskaņā ar šo līgumu vai saistībā ar to, izmanto šādu puses adresi un faksa numuru (un struktūrvienību vai attiecīgajā gadījumā amatpersonu, kurai šāds paziņojums jādara zināms):

* + 1. aizņēmēja gadījumā – to, kas norādīts turpmāk ar aizņēmēja nosaukumu, un
    2. aizdevēja gadījumā – to, kas norādīts turpmāk ar aizdevēja nosaukumu,

vai aizvietojošu adresi, faksa numuru vai struktūrvienību vai amatpersonu, ko puse var paziņot aizdevējam (vai aizdevējs var paziņot citām pusēm, ja tas veic izmaiņas) ne vēlāk kā piecas darba dienas iepriekš.

* 1. Piegāde
     1. Visi paziņojumi vai dokumenti, ko viena persona piegādā citai personai, pamatojoties uz šo līgumu vai saistībā ar to, ir spēkā vienīgi tad:
        1. ja to piegāde veikta pa faksu un dokumenti tiek saņemta skaidri salasāmā formā vai
        2. ja tie nosūtīti vēstulē, kas ir nogādāta attiecīgajā adresē vai četras (4) darba dienas iepriekš nodota pastā, apmaksājot pasta izdevumus, uz šo adresi adresētā aploksnē,

un ja gadījumā, kad paziņojums vai dokuments ir adresēts konkrētai struktūrvienībai vai amatpersonai, šī struktūrvienība vai amatpersona ir iekļauta 15.2. klauzulā (“Adreses”) noteiktajā adresē.

* + 1. Jebkurš paziņojums vai dokuments, kas jāsniedz vai jāpiegādā aizdevējam, būs spēkā vienīgi tad, kad aizdevējs to faktiski saņem un ja uz tā skaidri atzīmēts, ka tas adresēts struktūrvienībai vai amatpersonai, kuru aizdevējs norādījis, apliecinot to ar parakstu zem tā (vai aizvietojošai struktūrvienībai vai amatpersonai, ko aizdevējs šajā saistībā ir norādījis).
    2. Attiecībā uz visiem paziņojumiem vai dokumentiem, kuri saskaņā ar 15.3.1.–15.3.2. punktu saņemšanas vietā stājas spēkā pēc plkst. 17.00, uzskata, ka tie stājas spēkā vien nākamajā dienā.
  1. Elektroniskie sakari
     1. Jebkuru paziņojumu, ko viena puse sniedz otrai pusei atbilstīgi šim līgumam vai saistībā ar to, var sniegt, izmantojot elektronisko pastu vai citus elektroniskus līdzekļus (tostarp bez ierobežojuma izmantojot publikāciju drošā tīmekļa vietnē), ja šīs divas puses:
        1. vienojas par elektronisko paziņojumu šifrēšanas metodi, kura tiks izmantota paziņojumu aizsardzībai;
        2. rakstveidā paziņo viena otrai savu elektroniskā pasta adresi un/vai citu informāciju, kas nepieciešama informācijas pārraidīšanai ar šāda līdzekļa starpniecību, un
        3. paziņo viena otrai visas izmaiņas adresē vai citā to sniegtajā informācijā ne vēlāk kā piecas darba dienas iepriekš.
     2. Šādu iepriekš 15.4.1. punktā noteiktu elektronisku paziņojumu starp aizņēmēju un aizdevēju var šādi sniegt, ciktāl šīs divas puses vienojušās, ka šī būs atzīta saziņas forma, ja vien un kamēr nav paziņots pretējais.
     3. Jebkurš šāds iepriekš 15.4.1. punktā noteikts elektronisks paziņojums, ko viena puse sniedz otrai pusei, stāsies spēkā vienīgi tad, kad tas tiks faktiski saņemts (vai darīts pieejams) lasāmā formā, bet gadījumā, ja elektronisko paziņojumu aizņēmējs sniedz aizdevējam, vienīgi tad, ja tas būs adresēts tā, kā aizdevējs šajā saistībā ir norādījis.
     4. Attiecībā uz jebkuru elektronisku paziņojumu, kas atbilstīgi 15.4.3. punktam stājas spēkā pēc plkst. 17.00 vietā, kur ar šo līgumu saistītām vajadzībām ir tās puses adrese, kurai attiecīgais paziņojums ir nosūtīts vai darīts pieejams, uzskata, ka tas stājas spēkā vien nākamajā dienā.
     5. Šajā līgumā visas norādes uz nosūtītu vai saņemtu paziņojumu ietver arī paziņojumu, kas darīts pieejams saskaņā ar šo 15.4. klauzulu.
  2. Angļu valoda
     1. Ikvienam paziņojumam, kas tiek sniegts saskaņā vai saistībā ar šo līgumu, jābūt sagatavotam angļu valodā.
     2. Visiem pārējiem dokumentiem, kas tiek sniegti saskaņā vai saistībā ar šo līgumu, jābūt sagatavotiem:
        1. angļu valodā vai,
        2. ja tie nav sagatavoti angļu valodā un ja aizņēmējs vai aizdevējs to pieprasa, papildinātiem ar apstiprinātu tulkojumu angļu valodā, un šādā gadījumā tulkojums angļu valodā tiks izmantots kā galvenais dokuments, ja vien iesniegtais dokuments nav konstitucionāls dokuments, normatīvais akts vai cits oficiāls dokuments.

1. Aprēķini
   1. Dienu aprēķina nosacījums

Jebkuri procenti, komisijas maksas vai nodevas, kas tiek uzkrātas saskaņā ar šo līgumu, tiks uzkrātas par katru dienu un aprēķinātas, pamatojoties uz faktiski aizritējušo dienu skaitu un 360 dienas garu gadu.

1. Konfidenciāla informācija

Puses atzīst, ka informācija, kas tām darīta pieejama saistībā ar šo līgumu un uzskatāma par konfidenciālu informāciju saskaņā ar valsts un Eiropas tiesību aktiem (jo īpaši VNMR attiecībā uz aizņēmēju), tiks apstrādāta saskaņā ar šādu tiesību aktu prasībām, neierobežojot (ciktāl to atļauj tiesību akti) noteikumus par tādas informācijas izpaušanu un izplatīšanu, kas īpaši noteikta šajā līgumā.

1. Aizņēmēja izpausta informācija

Aizdevējs atzīst, ka aizņēmējam ir tiesības izpaust informāciju par aizdevēju vai šo līgumu, vai par jebkuriem darījumiem, kas veikti saskaņā ar šo līgumu, vai ar tiem saistītiem jautājumiem saskaņā ar VNMR noteikumiem, neierobežojot (ciktāl to atļauj tiesību akti) noteikumus par tādas informācijas apmaiņu, kas īpaši noteikta šajā līgumā.

1. Nodrošinājums attiecībā uz aizdevēja tiesībām

Ja aizdevējam ir piešķirts stabilitātes atbalsts, tad neatkarīgi no 13. klauzulas (“Pušu maiņa”) aizdevējs var sniegt ķīlu vai cita veida nodrošinājumu attiecībā uz visām vai jebkurām tā tiesībām vai prasījumiem, kas paredzētas šajā līgumā, lai nodrošinātu aizdevēja saistības, ko tas uzņēmies pret ESM ar finanšu palīdzības instrumentu, ar nosacījumu, ka neviens šāds nodrošinājums:

* + - 1. neatbrīvo aizdevēju no tā pienākumiem, ko paredz šis līgums, un neaizvieto aizdevēju kā šā līguma pusi ar attiecīgā nodrošinājuma saņēmēju;
      2. nenozīmē, ka aizņēmējam jāveic citi maksājumi vai jāpiešķir kādai personai plašākas tiesības, ko nav paredzēts veikt vai piešķirt aizdevējam saskaņā ar šo līgumu;
      3. neapgrūtina šā līguma darbību un tajā noteikto pušu tiesību un pienākumu izpildi.

1. Daļēja spēkā neesamība

Ja jebkurā laikā atbilstīgi kādas jurisdikcijas tiesību aktiem kāds šā līguma noteikums ir vai kļūst nelikumīgs, zaudē spēku vai nav piemērojams jebkādā ziņā, tas neietekmē un nesamazina pārējo noteikumu likumību, spēkā esamību un piemērojamību, ne arī šā noteikuma likumību, spēkā esamību vai piemērojamību atbilstīgi citas jurisdikcijas tiesību aktiem. Tomēr pēc tam pusēm jāveic līgumā tādi grozījumi, lai nodrošinātu, ka nelikumīgā, spēkā neesošā vai nepiemērojamā noteikuma nodoms tiek īstenots, nepārkāpjot likumu.

1. Grozījumi un atbrīvojumi

Atkāpjoties no 24. klauzulas (“Pārskatīšanas klauzula”), ikvienu šā līguma noteikumu vai grozīt vai atcelt rakstveidā, iegūstot katras puses piekrišanu, un visi šādi grozījumi vai atbrīvojumi ir saistoši visām pusēm. Neviens no iepriekš minētajiem grozījumiem nemaina šā līguma būtiskos nosacījumus salīdzinājumā ar aizdevuma finansējuma līgumiem, kas noslēgti ar citām iesaistītajām dalībvalstīm.

1. LĪGUMA NOSLĒGŠANA

Šo līgumu var sagatavot neierobežotā skaitā norakstu, ko parakstījusi viena vai vairākas puses. Šie noraksti ir līguma oriģināleksemplāra neatņemama daļa, un parakstiem uz norakstiem ir tāds pats spēks kā tad, ja paraksti uz norakstiem būtu uz viena līguma eksemplāra.

1. PIEMĒROJAMIE TIESĪBU AKTI UN JURISDIKCIJA
   1. Šā līguma darbību reglamentē Luksemburgas tiesību akti, un tas jāinterpretē saskaņā ar tiem.
   2. Puses apņemas jebkuru strīdu, kurš rodas saistībā ar šā līguma likumību, spēkā esamību, interpretāciju vai izpildi, nodot Eiropas Savienības Vispārējās tiesas ekskluzīvajā kompetencē, bet apelācijas gadījumā – Eiropas Savienības Tiesas ekskluzīvajā kompetencē.
   3. Eiropas Savienības Tiesas spriedumi ir pilnīgi saistoši pusēm, un tām ir pienākums tos izpildīt.
2. Pārskatīšanas klauzula

24.1. Vispārēja pārskatīšana

Ja visas iesaistītās dalībvalstis vienojas veikt sava attiecīgā aizdevuma finansējuma līguma pārskatīšanu, puses veic šā līguma pārskatīšanu kā daļu no kopējā procesa kopā ar visām pārējām iesaistītajām dalībvalstīm. Pārskatīšanas procesa laikā aizņēmējs un aizdevējs izvērtē nepieciešamību veikt grozījumus. Šāda pārskatīšana tiks veikta ne vēlāk kā vienotā atbalsta mehānisma dienā.

24.2. Īpaša pārskatīšana

Ja netiek veikta 24.1. klauzulā paredzētā pārskatīšana, īpaša atslēgas un maksimālās kopsummas, ko visas iesaistītās dalībvalstis dara pieejamu saskaņā ar saviem aizdevuma finansējuma līgumiem, pārskatīšana jāveic ne vēlāk kā 2017. gada beigās un jebkurā gadījumā, ja 2. sarakstā (“Atslēga un fiksētā atsevišķā summa”) neminēta dalībvalsts kļūst par iesaistīto dalībvalsti.

1. STĀŠANĀS SPĒKĀ

Šis līgums stājas spēkā dienā, kad:

aizdevējs ir parakstījis un ratificējis SVN;

aizdevējs ir pārņēmis BAND savā tiesiskajā regulējumā un

VNMR ir kļuvusi pilnīgi piemērojama un ir izpildīti tās 99. panta 6. punkta nosacījumi.

Šajā dienā šis līgums stājas spēkā un kļūst saistošs tā pusēm un to savstarpējos darījumos.

Sagatavots divos (2) oriģināleksemplāros.

**LATVIJAS REPUBLIKAS vārdā**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ko pārstāv [..]

Amats: finanšu ministrs

Datums:

Adrese: Smilšu iela 1, LV–1919, Latvija

Fakss: (+371) 67095503

Adresāts: Līga Kļaviņa / Nils Sakss

**VIENOTĀ NOREGULĒJUMA VALDE**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

ko pārstāv Elke Koniga [*Elke König*]

Amats: priekšsēdētāja

Datums:

Adrese: Rue de la Science 27, B-1049 Brussels, Beļģija

Fakss: (+32) 2 2921369

Adresāts: Markuss Heins [*Marcus Hein*] / Simons Gets [*Simon Gueth*]

1. SARAKSTS  
   IZMAKSAS PIEPRASĪJUMS

No: [*Aizņēmējs*]

Kam: [*Aizdevējs*]

Datēts:

Godātie kungi!

[Aizņēmējs] – [•] [Aizdevuma finansējuma] līgums  
datēts ar [•] (turpmāk – “līgums”)

* + 1. Mēs atsaucamies uz līgumu. Šis ir izmaksas pieprasījums. Šajā izmaksas pieprasījumā termini tiek lietoti tādā pašā nozīmē, kāda tiem definēta līgumā.
    2. Vēlamies saņemt aizdevumu saskaņā ar šādiem nosacījumiem:

|  |  |
| --- | --- |
| Ierosinātā izmaksas diena: | [•] (vai nākamajā darba dienā, ja ierosinātā izmaksas diena nav darba diena) |
| Aizdevuma valūta: | EUR |
| Summa: | [•] |
|  |  |

* + 1. Šis izmaksas pieprasījums ir saistīts ar iepriekšēju paziņojumu par izmaksas nepieciešamību, kurš tika nosūtīts [datums] saistībā ar noregulējuma shēmu, kas attiecas uz [*norādiet iestādi(-es)*].
    2. Mēs esam noteikuši, ka izmaksas limits no ierosinātās izmaksas dienas ir vienlīdzīgs [...], un pievienojam pierādījumus, kas apliecina šādas summas aprēķināšanas elementus. Mēs apliecinām, ka pieprasītā summa atbilst summai, kas nepieciešama, lai (pilnīgi vai daļēji) nodrošinātu mūsu finansēšanas vajadzības saistībā ar noregulējuma shēmu, kas attiecas uz [*norādiet iestādi(-es)*], un pievienojam atbilstīgus pierādījumus.
    3. Šā aizdevuma līdzekļi jāiemaksā [*konta nr.*].
    4. Šis izmaksas pieprasījums nav atsaucams.

Ar patiesu cieņu,

pilnvarots parakstītājs, pārstāvot

[*aizņēmēja nosaukums*] un tā vārdā

1. SAraksts

**Atslēga un fiksētā ATSEVIŠĶĀ summa**

|  |  |  |
| --- | --- | --- |
| **Dalībvalsts** | **Fiksētā atsevišķā summa (EUR)** | **Atslēga katrai dalībvalstij (%)** |
| AT | 1 573 000 000 | 2,86 % |
| BE | 1 870 000 000 | 3,40 % |
| CY | 110 000 000 | 0,20 % |
| DE | 15 158 000 000 | 27,56 % |
| EE | 22 000 000 | 0,04 % |
| ES | 5 291 000 000 | 9,62 % |
| FI | 1 083 500 000 | 1,97 % |
| FR | 15 284 500 000 | 27,79 % |
| EL | 621 500 000 | 1,13 % |
| IE | 1 815 000 000 | 3,30 % |
| IT | 5 753 000 000 | 10,46 % |
| LT | 33 000 000 | 0,06 % |
| LU | 1 083 500 000 | 1,97 % |
| LV | 38 500 000 | 0,07 % |
| MT | 66 000 000 | 0,12 % |
| NL | 4 163 500 000 | 7,57 % |
| PT | 852 500 000 | 1,55 % |
| SI | 71 500 000 | 0,13 % |
| SK | 110 000 000 | 0,20% |
| **KOPĀ:** | **55 000 000 000** | **100,00 %** |

1. SARAKSTS

**Iepriekšējs paziņojums par izmaksu nepieciešamību**

No: [*Aizņēmējs*]

Kam: [*Aizdevējs*]

Datēts:

Godātie kungi!

[Aizņēmējs] – [•] [Aizdevuma finansējuma] līgums  
datēts ar [•] (turpmāk – “līgums”)

* + 1. Mēs atsaucamies uz līgumu. Šis ir iepriekšējs paziņojums par izmaksu nepieciešamību. Šajā iepriekšējā paziņojumā par izmaksu nepieciešamību terminiem ir tāda pati nozīme, kāda tiem definēta līgumā.
    2. Ar šo mēs jums paziņojam, ka saskaņā ar noregulējuma shēmu, kas attiecas uz [*norādiet iestādi(-es)*], esam noteikuši, ka mums var būt nepieciešama izmaksa(-s) no aizdevuma finansējuma mehānisma, kas var sasniegt izmaksas limitu, kurš šā paziņojuma datumā ir [..].
    3. Mēs pievienojam izmaksas limita aprēķina pierādījumus [un indikatīvu sarakstu par izmaksas pieprasījumu datumiem un summām, kas norādītas, ciktāl tas ir iespējams].

Ar patiesu cieņu,

pilnvarots parakstītājs, pārstāvot

[*aizņēmēja nosaukums*] un tā vārdā

Finanšu ministrs J.Reirs

04.01.2016. 10:35

6846

I.Bāliņa

Tālr.67083910

[Inga.Balina@fm.gov.lv](mailto:Inga.Balina@fm.gov.lv)